title: 2010/485/EU: Komission päätös, annettu 1 päivänä syyskuuta 2010 , Euroopan parlamentin ja neuvoston direktiivissä 2006/43/EY tarkoitetusta Australian ja Amerikan yhdysvaltojen toimivaltaisten viranomaisten asianmukaisuudesta (tiedoksiannettu numerolla K(2010) 5676)  ETA:n kannalta merkityksellinen teksti

text:
               11.9.2010

               FI

               Euroopan unionin virallinen lehti

               L 240/6

         KOMISSION PÄÄTÖS,
   annettu 1 päivänä syyskuuta 2010,
   Euroopan parlamentin ja neuvoston direktiivissä 2006/43/EY tarkoitetusta Australian ja Amerikan yhdysvaltojen toimivaltaisten viranomaisten asianmukaisuudesta
   (tiedoksiannettu numerolla K(2010) 5676)
   (ETA:n kannalta merkityksellinen teksti)
   (2010/485/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tilinpäätösten ja konsolidoitujen tilinpäätösten lakisääteisestä tilintarkastuksesta, direktiivien 78/660/ETY ja 83/349/ETY muuttamisesta sekä neuvoston direktiivin 84/253/ETY kumoamisesta 17 päivänä toukokuuta 2006 annetun Euroopan parlamentin ja neuvoston direktiivin 2006/43/EY (1) ja erityisesti sen 47 artiklan 3 kohdan ensimmäisen alakohdan,
   on kuullut Euroopan tietosuojavaltuutettua,
   sekä katsoo seuraavaa:

               (1)

               Kun kyseessä ovat lakisääteisten tilintarkastajien tai tilintarkastusyhteisöjen tarkastukset tai tutkinta, direktiivin 2006/43/EY 47 artiklan 1 kohdan ja 53 artiklan mukaisesti jäsenvaltioiden toimivaltaiset viranomaiset voivat 29 päivästä kesäkuuta 2008 sallia lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittamisen kolmannen maan toimivaltaisille viranomaisille ainoastaan, jos komissio on todennut kolmannen maan toimivaltaiset viranomaiset asianmukaisiksi ja jos kyseisten jäsenvaltioiden ja kolmannen maan toimivaltaisten viranomaisten välillä on sovittu vastavuoroisista työskentelyjärjestelyistä. Siksi on määriteltävä, mitkä kolmansien maiden toimivaltaiset viranomaiset ovat asianmukaiset, kun tarkoituksena on toimittaa lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja kolmannen maan toimivaltaisille viranomaisille.

               (2)

               Lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittaminen kolmannen maan toimivaltaisille viranomaisille on yleisen edun kannalta merkittävää ja liittyy riippumattoman julkisen valvonnan harjoittamiseen. Näin ollen jäsenvaltion toimivaltaisten viranomaisten olisi toimitettava tällaisia asiakirjoja ainoastaan sellaisiin tarkoituksiin, jotka liittyvät kyseisen kolmannen maan toimivaltaisten viranomaisten harjoittamaan tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan. Jäsenvaltioiden olisi varmistettava, että kahdenvälisiin työjärjestelyihin, jotka antavat jäsenvaltioiden toimivaltaisille viranomaisille ja Australian ja Amerikan yhdysvaltojen toimivaltaisille viranomaisille mahdollisuuden toimittaa toisilleen lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja, sisältyy asianmukaisia määräyksiä, joilla suojataan näihin työpapereihin sisältyviä henkilötietoja, ammattisalaisuuksia ja arkaluonteisia liiketoimintaa koskevia tietoja, jotka koskevat niitä yrityksiä, joiden tilinpäätökset tarkastetaan, sekä näiden yritysten tilintarkastajia. Tällaisia tietoja haltuunsa saavilla henkilöillä, jotka ovat tai ovat olleet kolmannen maan toimivaltaisten viranomaisten palveluksessa, on salassapitovelvollisuus.

               (3)

               Jäsenvaltioiden olisi varmistettava, että tilintarkastajien tai tilintarkastusyhteisöjen julkisen valvonnan, laadunvarmistuksen ja tutkinnan yhteydessä jäsenvaltioiden tilintarkastajien tai tilintarkastusyhteisöjen ja Australian ja Amerikan yhdysvaltojen toimivaltaisten viranomaisten välinen yhteydenpito tapahtuu asianomaisen jäsenvaltion toimivaltaisten viranomaisten välityksellä, sanotun kuitenkaan rajoittamatta direktiivin 2006/43/EY 47 artiklan 4 kohdan soveltamista.

               (4)

               Jäsenvaltiot voivat päättää hyväksyä yhteiset tarkastukset poikkeuksellisissa olosuhteissa, kun tämä on tarpeen tehokkaan valvonnan varmistamiseksi. Jäsenvaltiot voivat sallia sen, että Australian ja Amerikan yhdysvaltojen toimivaltaisten viranomaisten kanssa tehdään yhteistyötä yhteisten tarkastusten muodossa tai käyttämällä tarkkailijoita, joilla ei ole tutkintavaltuuksia eikä oikeutta tutustua lakisääteisten tilintarkastajien tai tilintarkastusyhteisöjen hallussa oleviin tilintarkastukseen liittyviin luottamuksellisiin työpapereihin tai muihin asiakirjoihin. Yhteistyössä olisi aina noudatettava direktiivin 2006/43/EY 47 artiklan 2 kohdassa ja tässä päätöksessä vahvistettuja edellytyksiä varsinkin silloin, kun on kyse velvollisuudesta kunnioittaa suvereniteettia, luottamuksellisuutta ja vastavuoroisuutta. Jäsenvaltioiden olisi varmistettava, että yhteiset tarkastukset, joita niiden toimivaltaiset viranomaiset tekevät jäsenvaltioiden alueella Australian ja Amerikan yhdysvaltojen toimivaltaisten viranomaisten kanssa direktiivin 2006/43/EY 47 artiklan nojalla, tehdään asianomaisen jäsenvaltion toimivaltaisten viranomaisten johdolla.

               (5)

               Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY (2) sovelletaan mainitun direktiivin nojalla tapahtuvaan henkilötietojen käsittelyyn. Jos siis lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittaminen Australian tai Amerikan yhdysvaltojen toimivaltaisille viranomaisille edellyttää henkilötietojen luovuttamista, luovuttamisessa olisi aina noudatettava direktiivin 95/46/EY säännöksiä. Jäsenvaltioiden olisi varmistettava, että siirrettävät henkilötiedot suojataan riittävällä tavalla erityisesti direktiivin 95/46/EY IV luvun mukaisilla toimivaltaisten viranomaistensa ja Australian ja Amerikan yhdysvaltojen toimivaltaisten viranomaisten välisillä sitovilla järjestelyillä ja etteivät kyseiset kolmansien maiden toimivaltaiset viranomaiset luovuta eteenpäin henkilötietoja, jotka sisältyvät niille toimitettuihin lakisääteisten tilintarkastajien tai tilintarkastusyhteisöjen hallussa oleviin tilintarkastukseen liittyviin työpapereihin tai muihin asiakirjoihin, ilman kyseisten jäsenvaltioiden toimivaltaisten viranomaisten ennakkosuostumusta.

               (6)

               Kolmannen maan toimivaltaisten viranomaisten asianmukaisuutta olisi arvioitava direktiivin 2006/43/EY 36 artiklassa säädettyjen yhteistyövaatimusten tai olennaisilta osin vastaavien toiminnallisten järjestelyjen valossa. Asianmukaisuuden arvioinnissa olisi eritoten otettava huomioon Australian ja Amerikan yhdysvaltojen toimivaltaisten viranomaisten toimivaltuudet, luottamuksellisuuden rikkomisen varalta toteutettavia suojatoimenpiteitä koskevat määräykset, niiden soveltamat luottamuksellisuussäännöt sekä niiden lakeihin ja määräyksiin perustuvat mahdollisuudet tehdä yhteistyötä jäsenvaltioiden toimivaltaisten viranomaisten kanssa.

               (7)

               Koska sellaisten Euroopan unioniin sijoittautuneiden yritysten, jotka ovat laskeneet liikkeeseen arvopapereita Australiassa tai Amerikan yhdysvalloissa tai jotka ovat osa konsernia, joka laatii lakisääteisiä konsolidoituja tilinpäätöksiä kyseisissä maissa, tilintarkastajia ja tilintarkastusyhteisöjä säännellään kyseisten maiden lainsäädännön mukaisesti, olisi päätettävä, voivatko jäsenvaltioiden toimivaltaiset viranomaiset toimittaa lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja kyseisten maiden toimivaltaisille viranomaisille käytettäviksi yksinomaan sellaisiin tarkoituksiin, jotka liittyvät näiden harjoittamaan tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan.

               (8)

               Australian ja Amerikan yhdysvaltojen toimivaltaiset viranomaiset on arvioitu direktiivin 2006/43/EY 47 artiklassa tarkoitetun asianmukaisuuden suhteen. Näiden arviointien pohjalta olisi tehtävä päätökset kyseisten viranomaisten asianmukaisuudesta.

               (9)

               Australian Securities and Investments Commission -elimellä on toimivaltaa tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan liittyvissä asioissa. Se toteuttaa asianmukaisia suojatoimenpiteitä, joilla kielletään sen nykyisiä tai entisiä työntekijöitä paljastamasta luottamuksellista tietoa kolmansille osapuolille tai muille viranomaisille ja rangaistaan tällaisesta toiminnasta. Se käyttäisi sille toimitettuja lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita ja muita asiakirjoja yksinomaan sellaisiin tarkoituksiin, jotka liittyvät tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan. Australian lakien ja määräysten nojalla se voi toimittaa australialaisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja minkä tahansa jäsenvaltion toimivaltaisille viranomaisille. Tällä perusteella Australian Securities and Investments Commission olisi katsottava direktiivin 2006/43/EY 47 artiklan 1 kohdassa tarkoitetuksi asianmukaiseksi elimeksi.

               (10)

               Amerikan yhdysvaltojen Securities and Exchange Commission -elimellä on toimivalta tutkia tilintarkastajien ja tilintarkastusyhteisöjen toimintaa. Tämän päätöksen olisi koskettava ainoastaan niitä Amerikan yhdysvaltojen Securities and Exchange Commission -elimen toimivaltuuksia, joka liittyvät tilintarkastajien ja tilintarkastusyhteisöjen tutkintaan. Amerikan yhdysvaltojen Securities and Exchange Commission toteuttaa asianmukaisia suojatoimenpiteitä, joilla kielletään sen nykyisiä ja entisiä työntekijöitä paljastamasta luottamuksellista tietoa kolmansille osapuolille tai muille viranomaisille ja rangaistaan tällaisesta toiminnasta. Se käyttäisi sille toimitettuja lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja yksinomaan sellaisiin tarkoituksiin, jotka liittyvät tilintarkastajien ja tilintarkastusyhteisöjen tutkintaan. Amerikan yhdysvaltojen lakien ja määräysten nojalla Securities and Exchange Commission voi toimittaa yhdysvaltalaisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja minkä tahansa jäsenvaltion toimivaltaisille viranomaisille, jos nämä työpaperit ja muut asiakirjat liittyvät tutkintaan, jonka se voi kohdistaa tällaisiin tilintarkastajiin tai tilintarkastusyhteisöihin. Tällä perusteella Amerikan yhdysvaltojen Securities and Exchange Commission olisi katsottava direktiivin 2006/43/EY 47 artiklan 1 kohdassa tarkoitetuksi asianmukaiseksi elimeksi.

               (11)

               Amerikan yhdysvaltojen Public Company Accounting Oversight Board -elimellä on toimivaltaa tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan liittyvissä asioissa. Se toteuttaa asianmukaisia suojatoimenpiteitä, joilla kielletään sen nykyisiä ja entisiä työntekijöitä paljastamasta luottamuksellista tietoa kolmansille osapuolille tai muille viranomaisille ja rangaistaan tällaisesta toiminnasta. Se käyttäisi sille toimitettuja lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja ainoastaan sellaisiin tarkoituksiin, jotka liittyvät tilintarkastajien ja tilintarkastusyhteisöjen julkiseen valvontaan, ulkoiseen laadunvarmistukseen ja tutkintaan. Amerikan yhdysvaltojen lakien ja määräysten nojalla se voi myöntää minkä tahansa jäsenvaltion toimivaltaisille viranomaisille suoran pääsyn yhdysvaltalaisten tilintarkastajien tai tilintarkastusyhteisöjen hallussa oleviin tilintarkastukseen liittyviin työpapereihin tai muihin asiakirjoihin, mutta Yhdysvaltain lainsäädännön mukaan se ei voi toimittaa tällaisia asiakirjoja jäsenvaltioiden toimivaltaisille viranomaisille.

               (12)

               Amerikan yhdysvaltojen Securities and Exchange Commission voi kuitenkin toimittaa minkä tahansa jäsenvaltion toimivaltaisille viranomaisille tarkastusraportit, jotka Amerikan yhdysvaltojen Public Company Accounting Oversight Board on laatinut yhdysvaltalaisista tilintarkastajista ja tilintarkastusyhteisöistä, ja etukäteen esitetystä perustellusta pyynnöstä tällaisia tarkastuksia koskevat, yhdysvaltalaisten tilintarkastajien tai tilintarkastusyhteisöjen hallussa olevat tilintarkastukseen liittyvät työpaperit tai muut asiakirjat. Tilintarkastajia ja tilintarkastusyhteisöjä koskeviin tarkastuksiin liittyvä, jäsenvaltioiden toimivaltaisten viranomaisten ja Amerikan yhdysvaltojen Public Company Accounting Oversight Board -elimen yhteistyö johtaa näin ollen tuloksiin, jotka olennaisilta osin vastaavat direktiivin 2006/43/EY 36 artiklassa tarkoitettua lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen suoraa toimittamista. Tällä perusteella Amerikan yhdysvaltojen Public Company Accounting Oversight Board olisi katsottava direktiivin 2006/43/EY 47 artiklan 1 kohdassa tarkoitetuksi asianmukaiseksi elimeksi.

               (13)

               Lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen siirron olisi jäsenvaltioiden toimivaltaisilta viranomaisilta saadun ennakkosuostumuksen perusteella sisällettävä tällä päätöksellä asianmukaisiksi todetuille viranomaisille pääsy tilintarkastajien tai tilintarkastusyhteisöjen hallussa oleviin tilintarkastukseen liittyviin työpapereihin tai muihin asiakirjoihin tai sisällettävä tällaisten asiakirjojen toimittaminen kyseisille viranomaisille. Vastaavasti jäsenvaltioiden toimivaltaiset viranomaiset voivat itse mahdollistaa kyseisille viranomaisille pääsyn tällaisiin asiakirjoihin tai toimittaa ne itse niille. Näin ollen, kun kyse on tarkastuksista ja tutkinnasta, lakisääteisten tilintarkastajien tai tilintarkastusyhteisöjen ei pitäisi saada antaa käyttöön tai toimittaa tilintarkastukseen liittyviä työpapereita tai muita asiakirjoja kyseisille kolmansien maiden viranomaisille muilla ehdoilla kuin niillä, joista säädetään tässä päätöksessä ja direktiivin 2006/43/EY 47 artiklassa, esimerkiksi lakisääteisen tilintarkastajan, tilintarkastusyhteisöjen tai asiakasyrityksen suostumukseen perustuen.

               (14)

               Tällä päätöksellä ei pitäisi rajoittaa yhteistyöjärjestelyjä, joita tarkoitetaan säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetun Euroopan parlamentin ja neuvoston direktiivin 2004/109/EY (3) 25 artiklan 4 kohdassa.

               (15)

               Koska tämä päätös tehdään osana siirtymäkautta, joka on myönnetty tietyille kolmansien maiden tilintarkastajille ja tilintarkastusyhteisöille tiettyjen kolmansien maiden tilintarkastajien ja tilintarkastusyksiköiden tilintarkastustoimintaa koskevasta siirtymäajasta 29 päivänä heinäkuuta 2008 tehdyllä komission päätöksellä 2008/627/EY (4), tämän päätöksen ei pitäisi rajoittaa mahdollisia lopullisia vastaavuuspäätöksiä, joita komissio voi tehdä direktiivin 2006/43/EY 46 artiklan nojalla.

               (16)

               Tällä päätöksellä pyritään helpottamaan tehokasta yhteistyötä jäsenvaltioiden sekä Australian ja Amerikan yhdysvaltojen toimivaltaisten viranomaisten välillä, jotta ne voivat suorittaa julkiseen valvontaan, ulkoiseen laadunvarmistukseen ja tutkintaan liittyviä tehtäviään ja jotta samaan aikaan voidaan turvata asianomaisten osapuolten oikeudet. Jäsenvaltioiden olisi annettava komissiolle tiedoksi toimivaltaisten viranomaisten kanssa sovitut työskentelyjärjestelyt, jotta komissio voi arvioida, onko yhteistyö direktiivin 2006/43/EY 47 artiklan mukaista.

               (17)

               Australian ja Amerikan yhdysvaltojen kanssa tilintarkastuksen valvonnan alalla tehtävän yhteistyön perimmäisenä tavoitteena on päästä tilanteeseen, jossa vallitsee keskinäinen luottamus osapuolten valvontajärjestelmiä kohtaan ja jossa lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja tarvitsisi toimittaa toiselle osapuolelle vain poikkeustapauksissa. Keskinäinen luottamus perustuisi unionin tilintarkastusalan valvontajärjestelmän ja kyseisten kolmansien maiden valvontajärjestelmien vastaavuuteen.

               (18)

               Amerikan yhdysvaltojen Public Company Accounting Oversight Board haluaa arvioida tarkemmin jäsenvaltioiden tilintarkastusalan valvontajärjestelmiä ennen kuin se päättää luottaa niiden toimivaltaisten viranomaisten harjoittamaan valvontaan. Sen vuoksi jäsenvaltioiden toimivaltaisten viranomaisten ja Amerikan yhdysvaltojen Public Company Accounting Oversight Board -elimen ja Amerikan yhdysvaltojen Securities and Exchange Commission -elimen välistä yhteistyömekanismia olisi tarkasteltava uudelleen, jotta voidaan arvioida, miten keskinäisen luottamuksen saavuttaminen on edistynyt. Näistä syistä tämän päätöksen soveltamisen Amerikan yhdysvaltojen Public Company Accounting Oversight Board -elimeen ja Amerikan yhdysvaltojen Securities and Exchange Commission -elimeen olisi päätyttävä 31 päivänä heinäkuuta 2013.

               (19)

               Tässä päätöksessä säädetyt toimenpiteet ovat direktiivin 2006/43/EY 48 artiklan 1 kohdalla perustetun komitean lausunnon mukaiset,

         ON HYVÄKSYNYT TÄMÄN PÄÄTÖKSEN:
   1 artikla
   Seuraavat kolmansien maiden toimivaltaiset viranomaiset katsotaan asianmukaisiksi direktiivin 2006/43/EY 47 artiklan 1 kohdan soveltamista varten:

               1.

               Australian Securities and Investments Commission;

               2.

               Amerikan yhdysvaltojen Public Company Accounting Oversight Board;

               3.

               Amerikan yhdysvaltojen Securities and Exchange Commission.

         2 artikla
   1.   Kun kyseessä ovat lakisääteisten tilintarkastajien tai tilintarkastusyhteisöjen tarkastukset tai tutkinta, direktiivin 2006/43/EY 53 artiklan mukaisesti kaikenlainen lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittaminen edellyttää 29 päivästä kesäkuuta 2008, että joko kyseisen jäsenvaltion toimivaltainen viranomainen on ennakkoon hyväksynyt toimittamisen tai kyseisen jäsenvaltion toimivaltainen viranomainen toimittaa kyseiset asiakirjat itse.
   2.   Lakisääteisten tilintarkastajien tai tilintarkastusyhteisöjen hallussa olevien tilintarkastukseen liittyvien työpapereiden tai muiden asiakirjojen toimittaminen ei saa palvella muita tarkoituksia kuin tilintarkastajien tai tilintarkastusyhteisöjen julkista valvontaa, ulkoista laadunvarmistusta tai tutkintaa.
   3.   Jos tilintarkastukseen liittyviä työpapereita tai muita asiakirjoja on yksinomaisesti sellaisen lakisääteisen tilintarkastajan tai tilintarkastusyhteisön hallussa, joka on rekisteröitynyt muuhun jäsenvaltioon kuin konsernin tilintarkastajan rekisteröitymisjäsenvaltioon, ja konsernin tilintarkastajan rekisteröitymisjäsenvaltion toimivaltainen viranomainen on saanut asiakirjojen toimittamispyynnön joltakin 1 artiklassa mainitulta viranomaiselta, kyseiset työpaperit ja asiakirjat voidaan toimittaa kyseiselle kolmannen maan toimivaltaiselle viranomaiselle ainoastaan, jos ensiksi mainitun jäsenvaltion toimivaltainen viranomainen on nimenomaisesti hyväksynyt asiakirjojen toimittamisen.
   4.   Jäsenvaltioiden on varmistettava, että kahdenvälisiin työjärjestelyihin, jotka antavat jäsenvaltioiden toimivaltaisille viranomaisille ja Australian ja Amerikan yhdysvaltojen toimivaltaisille viranomaisille mahdollisuuden toimittaa toisilleen lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja, sisältyy asianmukaisia määräyksiä, joilla suojataan näihin työpapereihin sisältyviä henkilötietoja, ammattisalaisuuksia ja arkaluonteisia liiketoimintaa koskevia tietoja, jotka koskevat niitä yrityksiä, joiden tilinpäätökset tarkastetaan, sekä näiden yritysten tilintarkastajia.
   5.   Jäsenvaltioiden on varmistettava, että kahdenvälisissä työjärjestelyissä, jotka koskevat tilintarkastajien tai tilintarkastusyhteisöjen julkista valvontaa, laadunvarmistusta ja tutkintaa, ja jotka antavat jäsenvaltioiden toimivaltaisille viranomaisille ja Australian ja Amerikan yhdysvaltojen toimivaltaisille viranomaisille mahdollisuuden toimittaa toisilleen lakisääteisten tilintarkastajien tai tilintarkastusyhteisöjen hallussa olevia tilintarkastukseen liittyviä työpapereita tai muita asiakirjoja, määrätään, että jäsenvaltioiden tilintarkastajien tai tilintarkastusyhteisöjen ja Australian ja Amerikan yhdysvaltojen toimivaltaisten viranomaisten välinen yhteydenpito tapahtuu asianomaisen jäsenvaltion toimivaltaisten viranomaisten välityksellä, sanotun kuitenkaan rajoittamatta direktiivin 2006/43/EY 47 artiklan 4 kohdan soveltamista.
   6.   Jäsenvaltiot voivat sopia yhteisistä tarkastuksia vain silloin, kun se on tarpeen. Jäsenvaltioiden on varmistettava, että yhteiset tarkastukset, joita niiden toimivaltaiset viranomaiset tekevät jäsenvaltioiden alueella Australian ja Amerikan yhdysvaltojen toimivaltaisten viranomaisten kanssa direktiivin 2006/43/EY 47 artiklan nojalla, tehdään pääsääntöisesti asianomaisen jäsenvaltion toimivaltaisten viranomaisten johdolla.
   7.   Jäsenvaltioiden on varmistettava, että kaikissa niiden toimivaltaisten viranomaisten ja Australian ja Amerikan yhdysvaltojen toimivaltaisten viranomaisten kahdenvälisissä työskentelyjärjestelyissä noudatetaan tässä päätöksessä vahvistettuja yhteistyön edellytyksiä.
   3 artikla
   Tämän päätöksen soveltaminen 1 artiklan 2 ja 3 kohdassa mainittuihin toimivaltaisiin viranomaisiin päättyy 31 päivänä heinäkuuta 2013.
   4 artikla
   Tämä päätös on osoitettu kaikille jäsenvaltioille.

      Tehty Brysselissä 1 päivänä syyskuuta 2010.

            Komission puolesta

         Michel BARNIER

            Komission jäsen

      (1)  EUVL L 157, 9.6.2006, s. 87.

      (2)  EYVL L 281, 23.11.1995, s. 31.

      (3)  EUVL L 390, 31.12.2004, s. 38.

      (4)  EUVL L 202, 31.7.2008, s. 70.


title: Eurooppa-Neuvoston päätös, tehty 1 päivänä joulukuuta 2009 , Eurooppa-neuvoston työjärjestyksen hyväksymisestä

text:
               2.12.2009

               FI

               Euroopan unionin virallinen lehti

               L 315/51

         EUROOPPA-NEUVOSTON PÄÄTÖS,
   tehty 1 päivänä joulukuuta 2009,
   Eurooppa-neuvoston työjärjestyksen hyväksymisestä
   (2009/882/EU)
   EUROOPPA-NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 235 artiklan 3 kohdan,
   sekä katsoo seuraavaa:

               (1)

               Lissabonin sopimus muuttaa Eurooppa-neuvoston Euroopan unionin toimielimeksi.

               (2)

               Eurooppa-neuvoston olisi näin ollen hyväksyttävä työjärjestyksensä.

               (3)

               Jotta työjärjestys voitaisiin hyväksyä välittömästi Lissabonin sopimuksen voimaantulopäivänä, tässä päätöksessä olisi annettava Eurooppa-neuvostolle mahdollisuus käyttää sen työjärjestyksen 7 artiklassa säädettyä kirjallista menettelyä mainitun työjärjestyksen hyväksymiseksi,

         ON TEHNYT TÄMÄN PÄÄTÖKSEN:
   1 artikla
   1.   Eurooppa-neuvosto hyväksyy liitteessä olevan työjärjestyksensä.
   2.   Hyväksyessään työjärjestyksensä Eurooppa-neuvosto voi käyttää mainitun työjärjestyksen 7 artiklassa säädettyä kirjallista menettelyä.
   2 artikla
   Tämä päätös tulee voimaan päivänä, jona se tehdään.
   Se julkaistaan Euroopan unionin virallisessa lehdessä.

      Tehty Brysselissä 1 päivänä joulukuuta 2009.

            Eurooppa-neuvoston puolesta

            Puheenjohtaja

         H. VAN ROMPUY

   LIITE

      EUROOPPA-NEUVOSTON TYÖJÄRJESTYS

   1 artikla
   Koollekutsuminen ja kokouspaikat
   1.   Eurooppa-neuvosto kokoontuu puheenjohtajansa kutsusta kaksi kertaa puolivuotiskaudella (1).
   Eurooppa-neuvoston puheenjohtaja ilmoittaa viimeistään vuotta ennen kunkin puolivuotiskauden alkua ja tiiviissä yhteistyössä sen jäsenvaltion kanssa, joka toimii puheenjohtajana kyseisellä puolivuotiskaudella, Eurooppa-neuvoston kokousten suunnitellut ajankohdat tuolla puolivuotiskaudella.
   Puheenjohtaja kutsuu koolle Eurooppa-neuvoston ylimääräisen kokouksen, jos tilanne sitä vaatii (2).
   2.   Eurooppa-neuvosto kokoontuu Brysselissä.
   Poikkeustapauksissa Eurooppa-neuvoston puheenjohtaja voi yleisten asioiden neuvoston tai pysyvien edustajien komitean yksimielisellä päätöksellä antamalla suostumuksella päättää, että Eurooppa-neuvoston kokous pidetään muualla.
   2 artikla
   Eurooppa-neuvoston kokousten valmistelu ja jatkotoimet
   1.   Eurooppa-neuvoston puheenjohtaja huolehtii yhteistyössä komission puheenjohtajan kanssa ja yleisten asioiden neuvoston työskentelyn pohjalta Eurooppa-neuvoston kokousten valmistelusta ja sen työskentelyn jatkuvuudesta (3).
   2.   Yleisten asioiden neuvosto valmistelee Eurooppa-neuvoston kokoukset ja toteuttaa niistä aiheutuvat jatkotoimet ollen yhteydessä Eurooppa-neuvoston puheenjohtajaan ja komissioon (4).
   3.   Puheenjohtaja luo tiiviit yhteistyötä ja yhteensovittamista koskevat suhteet neuvoston puheenjohtajaan ja komission puheenjohtajaan erityisesti säännöllisten tapaamisten avulla.
   4.   Eurooppa-neuvoston puheenjohtajan ollessa estynyt hoitamasta tehtäviään sairauden johdosta, tai jos hän kuolee taikka jos hänen toimikautensa päätetään Euroopan unionista tehdyn sopimuksen 15 artiklan 5 kohdan mukaisesti, hänen tehtäviään hoitaa Eurooppa-neuvoston jäsen, joka edustaa kyseisellä puolivuotiskaudella neuvoston puheenjohtajana toimivaa jäsenvaltiota, tarvittaessa Eurooppa-neuvoston puheenjohtajan seuraajan valintaan saakka.
   3 artikla
   Esityslista ja kokouksen valmistelu
   1.   Edellä olevassa 2 artiklan 2 kohdassa säädettyä valmistelua varten Eurooppa-neuvoston puheenjohtaja toimittaa tiiviissä yhteistyössä sen Eurooppa-neuvoston jäsenen, joka edustaa neuvoston puheenjohtajana kyseisellä puolivuotiskaudella toimivaa jäsenvaltiota, ja komission puheenjohtajan kanssa yleisten asioiden neuvostolle alustavan selityksin varustetun ehdotuksen esityslistaksi vähintään neljä viikkoa ennen kutakin Eurooppa-neuvoston 1 artiklan 1 kohdassa tarkoitettua säännönmukaista kokousta.
   Muiden neuvoston kokoonpanojen Eurooppa-neuvoston käsiteltäväksi toimittama aineisto toimitetaan yleisten asioiden neuvostolle viimeistään kaksi viikkoa ennen Eurooppa-neuvoston kokousta.
   Eurooppa-neuvoston puheenjohtaja valmistelee ensimmäisessä alakohdassa tarkoitetussa tiiviissä yhteistyössä toimien ehdotuksen Eurooppa-neuvoston päätelmiä koskeviksi suuntaviivoiksi sekä tarvittaessa ehdotuksia Eurooppa-neuvoston päätelmiksi ja päätöksiksi, joista käydään keskustelu yleisten asioiden neuvostossa.
   Yleisten asioiden neuvoston viimeinen istunto pidetään Eurooppa-neuvoston kokousta edeltävien viiden päivän aikana. Eurooppa-neuvoston puheenjohtaja laatii esityslistaehdotuksen tämän viimeksi käydyn keskustelun pohjalta.
   2.   Mikään muu neuvoston kokoonpano tai valmisteluelin ei saa käsitellä aihetta, joka on esitetty Eurooppa-neuvostolle sen yleisten asioiden neuvoston istunnon, jonka jälkeen Eurooppa-neuvoston esityslistaehdotus laaditaan, ja Eurooppa-neuvoston kokouksen välisenä aikana, muutoin kuin kiireellisistä ja ennalta arvaamattomista, esimerkiksi ajankohtaisiin kansainvälisiin tapahtumiin liittyvistä syistä.
   3.   Eurooppa-neuvosto vahvistaa esityslistansa kokouksensa alussa.
   Esityslistalle otettavia asioita olisi yleensä tutkittava ennalta tämän artiklan säännösten mukaisesti.
   4 artikla
   Eurooppa-neuvoston kokoonpano, valtuuskunnat ja työskentely
   1.   Kukin Eurooppa-neuvoston säännönmukainen kokous kestää enintään kaksi päivää, jollei Eurooppa-neuvosto tai yleisten asioiden neuvosto Eurooppa-neuvoston puheenjohtajan aloitteesta päätä toisin.
   Eurooppa-neuvoston jäsen, joka edustaa neuvoston puheenjohtajana toimivaa jäsenvaltiota, raportoi Eurooppa-neuvoston puheenjohtajan kanssa neuvotellen neuvoston työskentelystä Eurooppa-neuvostolle.
   2.   Eurooppa-neuvosto voi kutsua Euroopan parlamentin puhemiehen kuultavaksi (5). Tämä näkemysten vaihto tapahtuu Eurooppa-neuvoston kokouksen alussa, jollei Eurooppa-neuvosto yksimielisesti toisin päätä.
   Eurooppa-neuvoston kokouksen yhteydessä voidaan järjestää tapaamisia kolmansien valtioiden tai kansainvälisten järjestöjen tai muiden merkittävien henkilöiden kanssa vain poikkeuksellisesti, ja niihin on saatava ennalta Eurooppa-neuvoston suostumus päätöksellä, jonka Eurooppa-neuvosto tekee yksimielisesti puheenjohtajansa aloitteesta.
   3.   Eurooppa-neuvoston kokoukset eivät ole julkisia.
   4.   Eurooppa-neuvostoon kuuluvat jäsenvaltioiden valtion- tai hallitusten päämiehet sekä Eurooppa-neuvoston puheenjohtaja ja komission puheenjohtaja. Unionin ulkoasioiden ja turvallisuuspolitiikan korkea edustaja osallistuu sen työskentelyyn (6).
   Eurooppa-neuvoston jäsenet voivat päättää, että kutakin heistä avustaa ministeri ja komission puheenjohtajaa komission jäsen, jos käsiteltävät asiat sitä edellyttävät (7).
   Valtuuskuntien, joilla on pääsylupa rakennukseen, jossa Eurooppa-neuvoston kokous pidetään, koko rajoitetaan enintään 20 henkilöön jäsenvaltiota kohden sekä komission osalta ja viiteen korkean edustajan osalta. Tähän lukumäärään ei sisälly tekninen henkilöstö, joka hoitaa turvallisuuteen tai logistiseen tukeen liittyviä erikoistehtäviä. Valtuuskuntien jäsenten nimet ja asema on ilmoitettava etukäteen neuvoston pääsihteeristölle.
   Puheenjohtaja huolehtii tämän työjärjestyksen noudattamisesta ja valvoo työskentelyn asianmukaista sujumista.
   5 artikla
   Edustus Euroopan parlamentissa
   Eurooppa-neuvoston puheenjohtaja edustaa Eurooppa-neuvostoa Euroopan parlamentissa.
   Eurooppa-neuvoston puheenjohtaja antaa Euroopan parlamentille kertomuksen jokaisesta Eurooppa-neuvoston kokouksesta (8).
   Eurooppa-neuvoston jäsen, joka edustaa neuvoston puheenjohtajana toimivaa jäsenvaltiota, esittelee puheenjohtajakautensa painopisteet ja puolivuotiskaudella saavutetut tulokset Euroopan parlamentille.
   6 artikla
   Kannan muodostaminen, päätökset ja päätösvaltaisuus
   1.   Eurooppa-neuvosto tekee ratkaisunsa yhteisymmärryksessä, jollei perussopimuksissa toisin määrätä (9).
   2.   Kun Eurooppa-neuvosto tekee perussopimusten mukaisesti päätöksen ja äänestää siitä, tämä tapahtuu sen puheenjohtajan aloitteesta.
   Puheenjohtaja on lisäksi velvollinen toimittamaan äänestyksen Eurooppa-neuvoston jäsenen aloitteesta, jos Eurooppa-neuvoston jäsenten enemmistö niin päättää.
   3.   Eurooppa-neuvoston äänestys edellyttää, että kaksi kolmasosaa sen jäsenistä on läsnä. Äänestyshetkellä puheenjohtaja varmistuu siitä, että kokous on päätösvaltainen. Eurooppa-neuvoston puheenjohtajaa ja komission puheenjohtajaa ei lueta mukaan päätösvaltaisuutta laskettaessa.
   4.   Eurooppa-neuvoston jäsen voi äänestyksessä edustaa vain yhtä muuta jäsentä (10).
   Eurooppa-neuvoston äänestäessä ratkaisustaan sen puheenjohtaja ja komission puheenjohtaja eivät osallistu äänestykseen (11).
   5.   Eurooppa-neuvoston tämän työjärjestyksen nojalla tekemät menettelyä koskevat päätökset tehdään yksinkertaisella enemmistöllä (12).
   7 artikla
   Kirjallinen menettely
   Kiireellisessä asiassa Eurooppa-neuvoston päätökset voidaan tehdä kirjallisella äänestyksellä, jos Eurooppa-neuvoston puheenjohtaja ehdottaa tätä menettelyä. Kirjallinen äänestys voidaan suorittaa, jos kaikki Eurooppa-neuvoston jäsenet, joilla on äänioikeus, hyväksyvät tämän menettelyn.
   Neuvoston pääsihteeristö laatii määräajoin luettelon kirjallisella menettelyllä hyväksytyistä säädöksistä.
   8 artikla
   Pöytäkirja
   Kustakin kokouksesta laaditaan pöytäkirja, jota koskevan ehdotuksen neuvoston pääsihteeristö laatii kahden viikon kuluessa kokouksesta. Ehdotus annetaan Eurooppa-neuvoston hyväksyttäväksi, minkä jälkeen neuvoston pääsihteeri allekirjoittaa sen.
   Pöytäkirja sisältää:

               —

               maininnan Eurooppa-neuvoston käsiteltäväksi saatetuista asiakirjoista;

               —

               maininnan hyväksytyistä päätelmistä;

               —

               tehdyt päätökset;

               —

               Eurooppa-neuvoston antamat julkilausumat ja ne lausumat, joiden merkitsemistä pöytäkirjaan Eurooppa-neuvoston jäsen on pyytänyt.

         9 artikla
   Voimassa olevan kieliä koskevan järjestelyn mukaisilla kielillä laadittujenasiakirjojen ja ehdotusten perusteella tapahtuva käsittely ja tehtävät päätökset
   1.   Jollei Eurooppa-neuvosto yksimielisesti ja asian kiireellisyyden vuoksi päätä toisin, se käsittelee asioita ja tekee päätöksiä ainoastaan sellaisten asiakirjojen ja ehdotusten perusteella, jotka on laadittu voimassa olevan kieliä koskevan järjestelyn mukaisilla kielillä.
   2.   Eurooppa-neuvoston jäsen voi vastustaa asian käsittelyä, jos mahdollisten muutosehdotusten teksti ei ole laadittu 1 kohdassa tarkoitetuilla, jäsenen nimeämillä kielillä.
   10 artikla
   Äänestysten, äänestysselitysten sekä pöytäkirjojen julkisuusja yleisön oikeus tutustua asiakirjoihin
   1.   Kun Eurooppa-neuvosto tekee perussopimusten mukaisesti päätöksen, se voi päättää kyseistä päätöstä koskevan äänestysmenettelyn mukaisesti julkistaa äänestyksen tuloksen sekä pöytäkirjaan merkityt lausumat ja tämän päätöksen tekemiseen liittyvät pöytäkirjan kohdat.
   Jos Eurooppa-neuvoston äänestyksen tulos julkistetaan, asianomaisen Eurooppa-neuvoston jäsenen pyynnöstä julkistetaan myös äänestyksen yhteydessä annetut äänestysselitykset, tämä työjärjestys, oikeusvarmuus ja Eurooppa-neuvoston edut huomioon ottaen.
   2.   Neuvoston työjärjestyksen liitteessä II olevia yleisön oikeutta tutustua neuvoston asiakirjoihin koskevia erityissäännöksiä sovelletaan soveltuvin osin Eurooppa-neuvoston asiakirjoihin.
   11 artikla
   Salassapitovelvollisuus ja asiakirjojen esittäminen oikeudenkäynnissä
   Jollei Eurooppa-neuvosto toisin päätä, Eurooppa-neuvoston käsittelyjä koskee salassapitovelvollisuus, sanotun kuitenkaan rajoittamatta yleisön oikeutta tutustua asiakirjoihin koskevien säännösten soveltamista.
   Eurooppa-neuvosto voi antaa luvan esittää oikeudenkäynnissä jäljennöksen tai otteen Eurooppa-neuvoston asiakirjoista, joita ei ole vielä saatettu yleisön saataville 10 artiklan mukaisesti.
   12 artikla
   Eurooppa-neuvoston päätökset
   1.   Eurooppa-neuvoston puheenjohtaja ja neuvoston pääsihteeri allekirjoittavat Eurooppa-neuvoston tekemät päätökset. Kun näissä päätöksissä ei ole osoitettu vastaanottajaa, ne julkaistaan Euroopan unionin virallisessa lehdessä. Kun niille on osoitettu vastaanottaja, neuvoston pääsihteeri antaa nämä päätökset tiedoksi vastaanottajalle.
   2.   Neuvoston työjärjestyksen liitteessä VI olevia säännösten muotoa koskevia säännöksiä sovelletaan soveltuvin osin Eurooppa-neuvoston päätöksiin.
   13 artikla
   Sihteeristö, talousarvio ja turvallisuus
   1.   Eurooppa-neuvostoa ja sen puheenjohtajaa avustaa neuvoston pääsihteeristö, jota johtaa pääsihteeri.
   2.   Neuvoston pääsihteeri osallistuu Eurooppa-neuvoston kokouksiin. Hän toteuttaa kaikki tarvittavat toimenpiteet työskentelyn järjestämiseksi.
   3.   Neuvoston pääsihteerillä on kokonaisvastuu talousarvion pääluokkaan II – Eurooppa-neuvosto ja neuvosto – otettujen määrärahojen hallinnoinnista, ja hänen on toteutettava kaikki tarpeelliset toimenpiteet niiden asianmukaisen hallinnoinnin varmistamiseksi. Hän käyttää näitä määrärahoja unionin talousarvioon sovellettavan varainhoitoasetuksen säännösten mukaisesti.
   4.   Neuvoston turvallisuussääntöjä sovelletaan soveltuvin osin Eurooppa-neuvostoon.
   14 artikla
   Eurooppa-neuvostolle osoitetut lähetykset
   Eurooppa-neuvostolle tarkoitetut lähetykset osoitetaan sen puheenjohtajalle seuraavaan osoitteeseen:

               Conseil européen

               rue de la Loi / Wetstraat 175

               B-1048 Bruxelles.

      (1)  Tässä kohdassa toistetaan Euroopan unionista tehdyn sopimuksen, jäljempänä ”SEU”, 15 artiklan 3 kohdan ensimmäinen virke.

      (2)  Tässä kohdassa toistetaan SEU:n 15 artiklan 3 kohdan viimeinen virke.

      (3)  Tässä kohdassa toistetaan SEU:n 15 artiklan 6 kohdan b alakohta.

      (4)  Tässä kohdassa toistetaan SEU:n 16 artiklan 6 kohdan toisen alakohdan toinen virke.

      (5)  Tässä alakohdassa toistetaan Euroopan unionin toiminnasta tehdyn sopimuksen, jäljempänä ”SEUT”, 235 artiklan 2 kohta.

      (6)  Tässä alakohdassa toistetaan SEU:n 15 artiklan 2 kohta.

      (7)  Tässä alakohdassa toistetaan SEU:n 15 artiklan 3 kohdan toinen virke.

      (8)  Tässä alakohdassa toistetaan SEU:n 15 artiklan 6 kohdan d alakohta.

      (9)  Tässä kohdassa toistetaan SEU:n 15 artiklan 4 kohta.

      (10)  Tässä kohdassa toistetaan SEUT:n 235 artiklan 1 kohdan ensimmäinen alakohta.

      (11)  Tässä kohdassa toistetaan SEUT:n 235 artiklan 1 kohdan toisen alakohdan toinen virke.

      (12)  Tässä kohdassa toistetaan SEUT:n 235 artiklan 3 kohdassa esitetty sääntö.


title: Neuvoston päätös, annettu 2 päivänä joulukuuta 2010 , Euroopan kemikaaliviraston hallintoneuvoston kahden jäsenen nimittämisestä

text:
               3.12.2010

               FI

               Euroopan unionin virallinen lehti

               C 326/4

         NEUVOSTON PÄÄTÖS,
   annettu 2 päivänä joulukuuta 2010,
   Euroopan kemikaaliviraston hallintoneuvoston kahden jäsenen nimittämisestä
   2010/C 326/03
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 79 artiklan,
   sekä katsoo seuraavaa:

               (1)

               Asetuksen (EY) N:o 1907/2006 79 artiklassa säädetään, että neuvoston olisi nimitettävä Euroopan kemikaaliviraston hallintoneuvoston jäseniksi yksi edustaja kustakin jäsenvaltiosta.

               (2)

               Neuvosto nimitti 7 päivänä kesäkuuta 2007 tehdyllä päätöksellä (2) Euroopan kemikaaliviraston hallintoneuvostoon 27 jäsentä.

               (3)

               Ruotsin hallitus on ilmoittanut neuvostolle aikomuksestaan korvata hallintoneuvoston ruotsalainen edustaja ja esittänyt ehdokkaan uudeksi edustajaksi, joka olisi nimitettävä 31 päivään toukokuuta 2013 kestäväksi kaudeksi.

               (4)

               Slovenian hallitus on ilmoittanut neuvostolle aikomuksestaan korvata hallintoneuvoston slovenialainen edustaja ja esittänyt ehdokkaan uudeksi edustajaksi, joka olisi nimitettävä 31 päivään toukokuuta 2013 kestäväksi kaudeksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Nina CROMNIER, Ruotsin kansalainen, syntynyt 14 päivänä lokakuuta 1966, Euroopan kemikaaliviraston hallintoneuvoston jäseneksi Ethel FORSBERGin tilalle kaudeksi, joka alkaa 4 päivänä joulukuuta 2010 ja päättyy 31 päivänä toukokuuta 2013.
   2 artikla
   Nimitetään Simona FAJFAR, Slovenian kansalainen, syntynyt 17 päivänä marraskuuta 1970, Euroopan kemikaaliviraston hallintoneuvoston jäseneksi Marta CIRAJin tilalle kaudeksi, joka alkaa 4 päivänä joulukuuta 2010 ja päättyy 31 päivänä toukokuuta 2013.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 2 päivänä joulukuuta 2010.

            Neuvoston puolesta

            Puheenjohtaja

         E. SCHOUPPE

      (1)  EUVL L 396, 30.12.2006, s. 1.

      (2)  EUVL C 134, 16.6.2007, s. 6.


Avis juridique important

|

31983D0054

83/54/ETY: Komission päätös, tehty 24 päivänä tammikuuta 1983, maatalouden palkansaajien sosiaalisia ongelmia käsittelevän sekakomitean perustamisesta tehdyn päätöksen 74/442/ETY muuttamisesta

Virallinen lehti nro L 044 , 16/02/1983 s. 0022 - 0022 Suomenk. erityispainos Alue 3 Nide 15 s. 0238  Espanjank. erityispainos: Luku 05 Nide 3 s. 0041  Ruotsink. erityispainos Alue 3 Nide 15 s. 0238  Portugalink. erityispainos: Luku 05 Nide 3 s. 0041

KOMISSION PÄÄTÖS,tehty 24 päivänä tammikuuta 1983,maatalouden palkansaajien sosiaalisia ongelmia käsittelevän sekakomitean perustamisesta tehdyn päätöksen 74/442/ETY muuttamisesta (83/54/ETY) EUROOPAN YHTEISÖJEN KOMISSIO, jokaottaa huomioon Euroopan talousyhteisön perustamissopimuksen,sekä katsoo, ettäsekakomitean perustamisen jälkeen maatalouden palkansaajia edustavissa Euroopan järjestöissä on tapahtunut rakenteellisia muutoksia, ja yhteisön laajentuminen on aiheuttanut uusia tarpeita,komission on otettava huomioon myös eri jäsenvaltioiden tilanne maatalousalan työmarkkinaosapuolten sekakomitean työhön osallistumisen varmistamiseksi sekä asianomaisten sosiaalis-taloudellisten voimien edustuksellisuuden turvaamiseksi, jamuiden kuin komission päätöksen 74/442/ETY() 4 artiklassa tarkoitettujen järjestöjen tarkkailijoiden läsnäolo komitean työssä voi lisätä sen tehokkuutta,ON PÄÄTTÄNYT SEURAAVAA:1 artiklaMuutetaan päätös 74/442/ETY seuraavasti:1. Korvataan 4 artikla seuraavasti:"4 artikla1. Komiteassa on 52 jäsentä.2. Paikat jaetaan seuraavasti:a) 26 työnantajien edustajille,b) 26 työntekijöiden edustajille.3. Komissio nimeää komitean jäsenet, joista 50 seuraavien maatalouden työnantaja- ja työntekijäjärjestöjen ehdotuksesta:- työnantajajärjestö: 25 jäsentäEuroopan talousyhteisön tuottajajärjestöjen keskusjärjestö (COPA)- työntekijäjärjestö: 25 jäsentäYhteisössä työskentelevien maataloustyöntekijöiden ammattiyhdistysten Euroopan liitto (EFA)."2. Lisätään 13 artiklaan 4 kohta seuraavasti:"4. Komissio voi komiteaa kuultuaan kutsua muita järjestöjä kuin 4 artiklan 3 kohdassa mainitut osallistumaan komitean työhön tarkkailijoina."2 artikla Tämä päätös tulee voimaan 24 päivään tammikuuta 1983.Tehty Brysselissä 24 päivänä tammikuuta 1983.Komission puolestaIvor RICHARDKomitean jäsen() EYVL N:o L 243, 5.9.1974, s. 22


title: 2010/290/: Neuvoston päätös, annettu 19 päivänä tammikuuta 2010 , liiallisen alijäämän olemassaolosta Slovakiassa

text:
               21.5.2010

               FI

               Euroopan unionin virallinen lehti

               L 125/48

         NEUVOSTON PÄÄTÖS,
   annettu 19 päivänä tammikuuta 2010,
   liiallisen alijäämän olemassaolosta Slovakiassa
   (2010/290/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 6 kohdan, yhdessä 126 artiklan 13 kohdan ja 136 artiklan kanssa,
   ottaa huomioon komission ehdotuksen,
   ottaa huomioon Slovakian esittämät huomautukset,
   sekä katsoo seuraavaa:

               (1)

               Euroopan unionin toiminnasta tehdyn sopimuksen 126 artiklan 1 kohdan mukaan jäsenvaltioiden on vältettävä liiallisia julkisen talouden alijäämiä.

               (2)

               Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.

               (3)

               Euroopan unionin toiminnasta tehdyn sopimuksen 126 artiklan mukainen liiallisia alijäämiä koskeva menettely, sellaisena kuin sitä on selkeytetty liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetulla neuvoston asetuksella (EY) N:o 1467/97 (1), joka on osa vakaus- ja kasvusopimusta, edellyttää päätöstä liiallisen alijäämän olemassaolosta. Asetus (EY) N:o 1467/97 sisältää myös säännökset Euroopan yhteisön perustamissopimuksen 104 artiklan, josta on tullut Euroopan unionin toiminnasta tehdyn sopimuksen 126 artikla, täytäntöönpanosta. Euroopan unionin toiminnasta tehtyyn sopimukseen liitetyssä liiallisia alijäämiä koskevasta menettelystä tehdyssä pöytäkirjassa vahvistetaan lisämääräykset liiallisia alijäämiä koskevan menettelyn täytäntöönpanosta. Neuvoston asetuksessa (EY) N:o 479/2009 (2) vahvistetaan yksityiskohtaiset säännöt ja määritelmät kyseisen pöytäkirjan määräysten soveltamiseksi.

               (4)

               Kun vakaus- ja kasvusopimusta vuonna 2005 uudistettiin, pyrittiin lisäämään sopimuksen vaikuttavuutta ja vahvistamaan sen talousteoreettista perustaa sekä turvaamaan julkisen talouden kestävyys pitkällä aikavälillä. Sillä pyrittiin varmistamaan, että erityisesti talouden tilanne ja talousarviotilanne otettaisiin täysin huomioon liiallista alijäämää koskevan menettelyn kaikissa vaiheissa. Vakaus- ja kasvusopimuksen tarjoama kehys tukee tällä tavoin julkisen talouden rahoitusaseman ripeään tervehdyttämiseen tähtäävää hallituksen politiikkaa, jossa otetaan huomioon talouden tilanne.

               (5)

               Euroopan yhteisön perustamissopimuksen 104 artiklan 5 kohdassa, josta on tullut Euroopan unionin toiminnasta tehdyn sopimuksen 126 artiklan 5 kohta, edellytettiin, että komissio antaa lausunnon neuvostolle, jos komissio katsoi, että jäsenvaltiossa oli tai siellä saattoi ilmetä liiallinen alijäämä. Otettuaan huomioon Euroopan yhteisön perustamissopimuksen 104 artiklan 3 kohdan, josta on tullut Euroopan unionin toiminnasta tehdyn sopimuksen 126 artiklan 3 kohta, mukaisen kertomuksensa ja talous- ja rahoituskomitean Euroopan yhteisön perustamissopimuksen 104 artiklan 4 kohdan, josta on tullut Euroopan unionin toiminnasta tehdyn sopimuksen 126 artiklan 4 kohta, mukaisesti antaman lausunnon komissio katsoi, että Slovakiassa oli liiallinen julkisen talouden alijäämä. Komissio antoi tämän vuoksi neuvostolle Slovakiaa koskevan lausunnon alijäämän olemassaolosta 11 päivänä marraskuuta 2009 (3).

               (6)

               Euroopan unionin toiminnasta tehdyn sopimuksen 126 artiklan 6 kohdan mukaan neuvoston olisi otettava huomioon kyseisen jäsenvaltion mahdolliset huomautukset ennen kuin se kokonaisarvion tehtyään päättää, onko jäsenvaltiossa liiallinen alijäämä. Slovakiaa koskeva kokonaisarvio johtaa tässä päätöksessä esitettyihin päätelmiin.

               (7)

               Slovakian viranomaisten lokakuussa 2009 toimittamien tietojen mukaan maan julkisen talouden alijäämän ennakoidaan olevan 6,3 prosenttia suhteessa BKT:hen vuonna 2009 ja ylittävän näin reilusti viitearvon, joka on 3 prosenttia suhteessa BKT:hen. Viitearvon ennakoitua ylittymistä voidaan pitää poikkeuksellisena perussopimuksessa sekä vakaus- ja kasvusopimuksessa tarkoitetulla tavalla. Se johtuu muiden seikkojen ohella erityisesti perussopimuksessa sekä vakaus- ja kasvusopimuksessa tarkoitetusta talouden jyrkästä laskusuhdanteesta. Komission yksiköiden syksyn 2009 talousennusteen mukaan BKT:n määrä supistuu 5,8 prosenttia vuonna 2009. Alijäämän 3 prosentin viitearvon ylittyminen johtuu pääasiassa talouden laskusuhdanteen jyrkkyydestä mutta myös rakenteellisen rahoitusaseman huomattavasta heikkenemisestä vuodesta 2005 alkaen. Komission vuoden 2009 talousennusteen perusteella ennakoitua viitearvon ylitystä ei voida pitää väliaikaisena, sillä julkisen talouden alijäämän ennakoidaan olevan 6 prosenttia suhteessa BKT:hen vuonna 2010 olettaen, ettei politiikkaa muuteta. Alijäämää koskeva perussopimuksen arviointiperuste ei näin ollen täyty.

               (8)

               Slovakian viranomaisten lokakuussa 2009 toimittamien tietojen mukaan julkinen bruttovelka on edelleen huomattavasti alle viitearvon, joka on 60 prosenttia suhteessa BKT:hen, ja sen ennakoidaan olevan noin 30 prosenttia suhteessa BKT:hen vuonna 2009. Komission yksiköiden syksyn talousennusteen mukaan velkasuhde kasvaa nopeasti ja on 42,7 prosenttia suhteessa BKT:hen vuonna 2011, ellei politiikkaa muuteta.

               (9)

               Vakaus- ja kasvusopimuksen määräysten mukaisesti komissio otti kertomuksessaan asianmukaisesti huomioon eläkejärjestelmien uudistukset, joilla otetaan käyttöön pakollisen täysin rahastoivan pilarin sisältävä monipilarinen järjestelmä. Vaikka näiden uudistusten täytäntöönpano johtaa julkisen talouden rahoitusaseman tilapäiseen heikentymiseen, se parantaa kuitenkin selvästi julkisen talouden pitkän aikavälin kestävyyttä. Slovakian viranomaisten arvioiden mukaan uudistuksen nettokustannukset ovat 1,1 prosenttia suhteessa BKT:hen vuosina 2009–2011 ja nousevat 1,2 prosenttiin suhteessa BKT:hen vuonna 2012. Vakaus- ja kasvusopimuksen mukaisesti ne voidaan ottaa huomioon soveltamalla siirtymäkauden ajan lineaarista vähennystä ja vain jos alijäämä pysyy lähellä viitearvoa. Koska alijäämä ei pysy vuosina 2009–2011 lähellä viitearvoa, eläkeuudistuksen kustannuksia ei voida ottaa huomioon.

               (10)

               Asetuksen (EY) N:o 1467/97 2 artiklan 4 kohdan mukaan ”merkitykselliset tekijät” voidaan ottaa huomioon liiallisen alijäämän olemassaolosta tehtävää, Euroopan unionin toiminnasta tehdyn sopimuksen 126 artiklan 6 kohdan mukaista neuvoston päätöstä edeltävissä vaiheissa ainoastaan, jos kaksi vaatimusta – se, että alijäämä pysyy lähellä viitearvoa, ja se, että viitearvon ylitys on väliaikaista – täyttyvät kaikilta osin. Slovakian tapauksessa nämä kaksi edellytystä eivät täyty. Merkityksellisiä tekijöitä ei sen vuoksi oteta huomioon tätä päätöstä edeltävissä vaiheissa,

         ON HYVÄKSYNYT TÄMÄN PÄÄTÖKSEN:
   1 artikla
   Kokonaisarvion perusteella todetaan, että Slovakiassa on liiallinen alijäämä.
   2 artikla
   Tämä päätös on osoitettu Slovakian tasavallalle.

      Tehty Brysselissä 19 päivänä tammikuuta 2010.

            Neuvoston puolesta

            Puheenjohtaja

         E. SALGADO

      (1)  EYVL L 209, 2.8.1997, s. 6.

      (2)  EUVL L 145, 10.6.2009, s. 1.

      (3)  Kaikki Slovakian liiallista alijäämää koskevaan menettelyyn liittyvät asiakirjat ovat saatavilla osoitteessa http://ec.europa.eu/economy_finance/netstartsearch/pdfsearch/pdf.cfm?mode = _m2